**Hjælpeark til Sidste søndag efter Helligtrekonger, 10. februar 2019**

*Formålet med dette hjælpeark er at hjælpe os på vej til at forstå mere af de bibelske tekster.*

I salmebogen side 1053 kan du følge med i læsningerne fra Bibelen.

Denne hellige lektie skrives i Anden Mosebog (24,27-35):

* Anden Mosebog er den anden bog i Bibelen, og bogen handler om, hvordan Moses kaldes af Gud, til at få israelitterne ud af Egypten. Derefter fortælles om deres 40 års vandring i ørkenen.

Fokus i dette afsnit er ikke så meget, at Moses fik de ti bud på to stentavler, men at der skinnede et lys fra hans ansigt, fordi han havde været nær ved Gud.

* *Epistel* = brev
* *Apostel* = en person, som var særligt udvalgt af Jesus.
* Paulus forkyndte kristendommen for dem, der ikke var jøder, og Peter forkyndte for dem, der var jøder. Derfor er de to apostles breve lidt forskellige i måden, de udtrykker sig på.

Epistlen skriver apostlen Peter i sit andet brev (1,16-18):

Ligesom apostlen Paulus skrev breve til sine menigheder, sådan gjorde også apostlen Peter. Af ham er der dog kun bevaret to breve.

I dette afsnit lægger Peter vægt på, at han altså selv så Jesus’ forvandling på bjerget. Nogle i menigheden har sikkert tvivlet på ham, og så har han følt det nødvendigt at understrege, at han er et øjenvidne.

* Matthæus er forfatter til det første evangelium i Det nye Testamente.
* *Evangelium* = Det glædelige budskab.
* *Moses* kan vi især læse om i de fem første bøger i Bibelen.
* *Elias* kan vi især læse om i Første Kongebog. Han er en af de sidste profeter og troende jøder tilbage i Israel, fordi alle andre har omvendt sig til at dyrke Ba’al.
* Elias udfordrer Ba’al-præsterne til en styrkeprøve: Hvilken gud er den sande?
* Ba’al-præsterne og Elias skal hver bygge et alter og bringe et brændoffer, men den sande gud skal tænde ilden.
* Ba’al-præsterne råber forgæves både dag og nat på Ba’al, og der kommer inden ild. Elias råber én gang, og ilden fortærer både brændoffer og alter. Så skulle det vist være slået fast, hvem den sande gud er.

Dette hellige evangelium skriver evangelisten Matthæus (17,1-9):

At Jesus skulle op på et højt bjerg trækker linjer tilbage til Moses, der fik de ti bud på det høje Sinaj-bjerg, og til Elias, som også gik på bjerge for at bede eller være nærmere Gud.

Moses repræsenterer *loven*, det vil sige de 613 forbud og påbud, som findes i de fem Mosebøger, og som jøderne stadig lever efter. *Loven* er aftalepapiret mellem Gud og jøderne. Jøderne skal overholde loven, ellers bryder de pagten / aftalen med Gud.

Elias repræsenterer profeterne, som der er et væld af i Det Gamle Testamente. Profeternes formål var at sørge for, at jøderne holdt sig til loven og pagten.

I Det Nye Testamente ser vi flere gange, hvordan Jesus opfylder både loven og profeterne. Derfor skulle han også møde lige netop Moses og Elias.